DA Den Europæiske Unions Tidende C 297/6

UDTALELSE FRA KOMMISSIONEN

af 12. august 2016

om planen for bortskaffelse af radioaktivt affald, der fremkommer ved demonteringen af Barsebäck-atomkraftværkets indre reaktordele og driften af det midlertidige affaldslager til demonterede indre reaktordele i Barsebäck, Sverige

(kun den svenske udgave er autentisk)

(2016/C 297/04)

Nedenstående vurdering foretages i henhold til Euratom-traktatens bestemmelser, uden at dette berører eventuelle yderligere vurderinger, der skal foretages i henhold til traktaten om Den Europæiske Unions funktionsmåde samt de forpligtelser, der følger heraf og af afledt ret (1).

Den 4. februar 2016 modtog Europa-Kommissionen i overensstemmelse med Euratom-traktatens artikel 37 de almindelige oplysninger fra den svenske regering om planen om bortskaffelse af radioaktivt affald, der fremkommer ved demonteringen af Barsebäck-atomkraftværkets indre reaktordele og driften af det midlertidige affaldslager til demonterede indre reaktordele i Barsebäck.

På grundlag af disse oplysninger og yderligere oplysninger, som Kommissionen anmodede om den 18. februar 2016, og som de svenske myndigheder fremsendte den 1. april 2016, og efter høring af ekspertgruppen har Kommissionen udarbejdet følgende udtalelse:

1. Afstanden mellem anlægget i Barsebäck og den nærmeste grænse til en anden medlemsstat, som i dette tilfælde er Danmark, er 20 km.

2. Under den normale demontering af Barsebäck-atomkraftværkets indre reaktordele og under den normale drift af det midlertidige affaldslager til demonterede indre reaktordele i Barsebäck er det ikke sandsynligt, at væske- og gasformige radioaktive udslip vil give anledning til en eksponering af sundhedsmæssig betydning af befolkningen i andre medlemsstater ifølge den dosisgrænse, som er fastsat i de nye grundlæggende sikkerhedsnormer (direktiv 2013/59/Euratom).

3. Fast radioaktivt affald lagres midlertidigt på stedet, før det overføres til godkendte behandlings- eller bortskaffelsesanlæg i Sverige. Ikke-radioaktivt fast affald og restaffald, der er undtaget fra lovpligtig kontrol, frigives til bortskaffelse som konventionelt affald eller til genbrug eller genvinding. Dette vil ske i overensstemmelse med kriterierne i de nye grundlæggende sikkerhedsnormer (direktiv 2013/59/Euratom).

4. Skulle der ske utilsigtet udledning af radioaktive stoffer som følge af ulykker af den type og størrelse, som omhandles i de almindelige oplysninger, vil de doser, som befolkningen i en anden medlemsstat efter al sandsynlighed vil blive udsat for, ikke være af sundhedsmæssig betydning, jf. de referenceniveauer, som er fastsat i de nye grundlæggende sikkerhedsnormer (direktiv 2013/59/Euratom).

Kommissionen konkluderer derfor, at gennemførelse af planen for bortskaffelse af radioaktivt affald i enhver form fra demonteringen af Barsebäck-atomkraftværkets indre reaktordele eller driften af det midlertidige affaldslager til demonterede indre reaktordele i Barsebäck, Sverige, hverken under normal drift eller i tilfælde af ulykker af den type og størrelse, som behandles i de almindelige oplysninger, kan antages at ville medføre en sundhedsmæssigt betydelig radioaktiv kontaminering af en anden medlemsstats vande, jord eller luftrum, jf. bestemmelserne i de nye grundlæggende sikkerhedsnormer (direktiv 2013/59/Euratom).

Udfærdiget i Bruxelles, den 12. august 2016. På Kommissionens vegne Miguel ARIAS CAÑETE Medlem af Kommissionen

(1) For eksempel skal der i henhold til traktaten om den Europæiske Unions funktionsmåde foretages en yderligere vurdering af miljøforholdene. Indledningsvis ønsker Kommissionen at henlede opmærksomheden på bestemmelserne i direktiv 2011/92/EU om vurdering af visse offentlige og private projekters indvirkning på miljøet, direktiv 2001/42/EF om vurdering af bestemte planers og programmers indvirkning på miljøet, direktiv 92/43/EØF om bevaring af naturtyper samt vilde dyr og planter og direktiv 2000/60/EF om fastlæggelse af en ramme for Fællesskabets vandpolitiske foranstaltninger.